SET ภาคบ่ายลดช่วงบวกเหลือ 2 จุด เซ่นปัจจัยลบตปท.กดดัน ฟาก “ดาวน์ฟิวเจอส์” ดิ่งกว่า 430จุด
SET ภาคบ่ายลดช่วงบวกเหลือ 2 จุด เซ่นปัจจัยลบตปท.กดดัน ฟาก "ดาวน์ฟิวเจอส์" ดิ่งกว่า 430 จุด โดย ณ เวลา 16.01 น. อยู่ที่ระดับ 1,566.24 จุด บวก 2.36 จุด หรือ 0.15% ด้วยมูลค่าการซื้อขาย 2.5 หมื่นล้านบาท
2 ม.ค. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 16.01 น. อยู่ที่ระดับ 1,566.24 จุด บวก 2.36 จุด หรือ 0.15% ด้วยมูลค่าการซื้อขาย 2.5 หมื่นล้านบาท ซึ่งเป็นการลดช่วงบวกลงหลังปิดภาคเช้าบวกแรงกว่า 10 จุด โดยวันนี้ดัชนีปรับตัวขึ้นทำจุดสูงสุดที่ระดับ 1,575.22 จุด และต่ำสุดที่ระดับ 1,563.66 จุด 
ด้าน บล.ฟิลลิป ระบุว่า ตลาดหุ้นไทยภาคเช้าปรับตัวบวกไปก่อนตามคาด โดยแรงซื้อหลักมาจากหุ้นขนาดใหญ่อาทิ PTT, CPALL, SCB  ขณะที่ในช่วงบ่ายนี้มองดัชนีได้ตอบรับแรงซื้อหนุนจากปัจจัยพื้นฐานไประดับหนึ่งแล้ว คาดแรงดังกล่าวจะถูกกลบด้วยปัจจัยลบทั้งภายนอกและภายในที่กดดันอยู่ อาทิ การเติบโตในอัตราลดลงของเศรษฐกิจโลก หลังจีนรายงานตัวเลขกิจกรรมภาคการผลิตหดตัวในเดือน ธ.ค. กดดันบรรยากาศลงทุนในภูมิภาคไปทางลบ
รวมถึงประเด็นภายในอย่างกำหนดการเลือกตั้ง และแรงขายของกองทุน LTF ซึ่งจะทำให้ SET ลดช่วงบวกลงได้ โดยมีกรอบการเคลื่อนไหวช่วงบ่ายอยู่ระหว่าง 1565 -1580 จุด
ขณะเดียวกัน บล.ฟินันเซีย ไซรัส ระบุว่า แนวโน้มตลาดหุ้นไทยเดือน ม.ค. ช่วงต้นปีระวังแรงขาย LTF ที่ครบอายุ (แต่แรงขายอาจไม่หนาแน่น เพราะเป็นส่วนที่ซื้อมาตั้งแต่ปี 2015 ตอนนั้น SET ปิดปีที่ 1,288 จุด เฉลี่ยทั้งปีที่ 1,451 จุด ซึ่งไม่ต่างกับปัจจุบันมากนัก) และยังเต็มไปด้วยปัจจัยลบจากต่างประเทศ ทั้งการชัตดาวน์หน่วยงานรัฐในสหรัฐ การเจรจาการค้าสหรัฐ-จีนที่อยู่ในช่วงต่อเวลา 90 วัน และ Brexit ซึ่งเหลือเวลาไม่ถึง 90 วันที่อังกฤษต้องออกจากสหภาพยุโรป
ขณะเดียวกัน ดัชนีดาวน์โจนส์ล่วงหน้าอยู่ที่ระดับ 22,838 จุด ลดลง 430 จุด หรือ 1.85%